Ғунд

Ғунд - дарё дар ВМКБ, шохоби калонтарини тарафи рости дарёи Панҷ. Дарозиаш 296 км, масоҳати ҳавзааш 13700 км2. 

 Тавсифи ҳавза 
Аз рӯи шароити ташаккулёбӣ, хусусиятҳои иқлимӣ, тавсифи релеф ва шабакаи ҳидрографиаш мансуби ду ҳав­за мебошад: қисми болоӣ ва шарқиаш ба ҳавзаи дарёи Али­чур (2,8 км2) ва қисми поёниаш ба Помири Ғарбӣ (10,9 км2), дар шаҳри Хоруғ ба дарёи Панҷ мерезад. 

Водии ҳав­заи дарёи Али­чур аз чор тараф ба қаторкӯҳҳои баландиашон зиёда аз 4500–6000 м аз сатҳи баҳр (қуллаҳои К. Маркс – 6726 м, Ф. Энгелс – 6507 м, Патхор – 6080 м) иҳота гардидааст. Манбааш бар­фу пиряхҳои қаторкӯҳҳои Аличур. Шохобҳои ка­лон­та­ри­наш – Шохдара (дарозиаш 148 км), инчунин дарёҳои Бах­ма­лҷилга ва Ривакдара. 

Ғунд аз ҷараёни боло то ба Яшилкӯл рехтанаш дарёи Аличур ном дошта, аз дарёи Ғу­румдӣ ибтидо мегирад. Ғурумдӣ аз дарёҳои Шазуд, Ирису Камчинбар, Ор­таучкӯл ва Келучкари қисмати шимолии қаторкӯҳҳои Аличури Ҷанубӣ ташаккул меёбад. Баъди аз Яшилкӯл баромадан Ғунд ном мегирад. 

 Манбаи об 
Ғунд ба гурӯҳи дар­ё­ҳои манбаашон пиряхӣ-барфӣ мансуб аст. Манбаи шо­хоб­ҳои чапи дарёи Ғунд (Вархездара, Дӯзахдара, Лангардара, Ан­дарездара, Сафедобдара, Шазуддара, Ту­қузбулоқдара, Патхурдара, Оқма­мад­дара, Вердара, Зувордара, Хитамдара, Рожакдара, Вибистдара, Тирмангдара, Тангдара, Шорв­дара, Барсемдара, Бо­ғевдара) пиряхҳо мебошанд. Дар мин­тақаҳои нисбатан баландкӯҳи қаторкӯҳ­ҳои Аличури Шимо­лӣ ва Аличури Ҷа­ну­бӣ, ки миқ­дори боришоти солона 600 мм ва бештар аст, яхбандӣ бисёр шуда, зичии шабакаи дарёҳо ва об­ни­гоҳ­дории онҳо зиёд мешаванд. 

 Неругоҳҳои барқӣ 
Дар маҷрои дарёи Ғунд НБО (иқ­тидораш 28 ҳа­зор кВт) сохта шудааст. Ҳавзаи дарё зиёда аз 270 кӯл дорад, ки калонтарини онҳо Яшилкӯл ва Са­сиқ­кӯл мебошанд. Шӯрии оби дарёи Ғунд карбонатӣ – 150–200 мг/л аст. Дар наздикии андароби дарёҳои Ғунд ва Шохдара дар баландии 2100–3500 м Боғи ботаникии Помир воқеъ гаштааст.

 Адабиёт 


 Тоҳиров И. Ғ., Купайи Г. Д. Сарчашмаҳои оби Ҷумҳурии То­ҷи­кистон. Д., 1998.

Пайвандҳои беруна 
 http://andesha.tj/node/554


Гурӯҳ:Дарёҳо аз рӯи алифбо 
Гурӯҳ:Дарёҳои Вилояти Мухтори Кӯҳистони Бадахшон‎